Lejn tmiem din is-sena mistennija jibdew f’Malta produzzjonijiet ċinematografiċi li dwarhom il-kumpanija Tayrona Entertainment laħqet ftehim mal-kumpanija lokali U-Film. Tayrona Entertainment Studios hija kumpanija ta’ produzzjoni rinomata fil-qasam tal-finanzjament ta’ films, tal-produzzjoni u distribuzzjoni tagħhom, u fir-rappreżentazzjoni ta’ atturi b’ħidma fi bliet bħal Los Angeles, Toronto, Miami u l-Amerika Latina kollha. Din il-ħidma issa se tkun qed tiġi estiża wkoll lejn Malta, b’seba’ produzzjonijiet li mistennijja jibdew lejn tmiem l-2014 li jibqgħu sejrin  sas-sena 2017. U-Group u l-qasam ċinematografku tal-kumpanija, U-Film (magħrufa preċedentament bħala Film Corporation) ilhom għaddejjin b’diskussjonijiet mal-kumpanija Tayrona għal dawn l-aħħar xhur sakemm intlaħaq dan il-ftehim biex U-Film toffri s-servizzi tagħha f’numru ta’ produzzjonijiet ta’ din il-kumpanija. Il-ftehim jinkludi wkoll il-bini ta’ numru ta’ soundstages minn U-Group. Dawn il-produzzjonijiet se jkunu qed igawdu wkoll minn investiment finanzjarju matul numru ta’ snin u l-ħolqien ta’ numru ta’ impjiegi marbuta mal-industrija tal-films. Tayrona Entertainment provdiet għajnuna fil-qasam tal-finanzjament u produzzjoni ta’ films ta’ kwalità għolja f’Hollywood u għal festivals internazzjonali taċ-ċinema u għat-televiżjoni għal dawn l-aħħar 30 sena. Fost dawn hemm films bħal ‘The Mission’, b’Robert de Niro u Jeremy Irons fil-partijiet prinċipali, ‘Cobra Verde’, b’direzzjoni ta’ Werner Herzog, ‘Chronicle of a Foretold Death’, b’direzzjoni ta’ Francesco Rossi, ‘Nostromo’ b’Albert Finney u Colin Firth bħala l-atturi prinċipali, ‘Proof of Life’, b’Russell Crowe u Meg Ryan bħala protagonisti ewlenin, ‘The Dancer Upstairs’, b’direzzjoni ta’ John Malkovich, ‘Reversal of Love’ b’distribuzzjoni tal-MGM, ‘Zorro, The Series’ flimkien mal-kumpanija Sony u s-serje popolari u rebbieħa ta’ bosta premji ‘Quo Vadis’ fost oħrajn.